Manska mačka
Manska mačka ili manx je prirodno nastala  pasmina domaće mačke, koja je nastala na otoku Manu u Irskom moru, prije 200 do 300 godina. Manska mačka je poznata po potpunom ili djelomičnom nedostatku repa.

Nastanak 

Moderna znanost objašnjava porijeklo manske mačke dolaskom mačaka s dominantnim mutacijskim genom bezreposti na otok Man, najvjerojatnije tijekom 18.stoljeća.

Bezrepost se povremeno javlja kod svih mačaka kao slučajna prirodna mutacija, ali opstaje samo u izoliranim skupinama.

Mutacija koja skraćuje rep manske mačke, stvara različite stupnjeve skraćenja. Tako se u leglima manskih mačaka nalaze mačići svih stupnjeva skraćenog repa.

Današnji idealan manx za izložbe je potpuno bez repa. Manx mačke s djelomičnim ili čitavim repom ne mogu se kvalificirati za izložbe.

Tjelesna obilježja 

Najizrazitija tjelesna obilježja ove mačke su nedostatak repa i visoke (duge) stražnje noge.

Težina: 3,5-5,5 kg
Glava: velika i okrugla
Oči: usklađene s bojom dlake
Uši: veće i visoko postavljene, s okruglim vrhom
Tijelo: čvrsto, zbijeno. 
Noge: stražnje noge su vidljivo dulje od prednjih
Boje: mnoge boje su prihvaćene, kao i njihove kombinacije 
Dlaka: gusta, dvoslojna, bogata. Kvaliteta dlake je važnija od boje
Stražnjica: okrugla, široka
Rep: bez izbočine kosti ili hrskavice 

Manske mačke se izlažu u dvije duljine dlake. 

Narav: Manska mačka smatra se tihom, vrlo dobroćudnom i razigranom mačkom.

Manx sindrom 

Manx sindrom je kolokvijalni naziv za stanje koje je rezultat mutacijskog gena bezreposti koji previše skraćuje kralježnicu.

On može ozbiljno oštetiti leđnu moždinu i živce, uzrokovati malformaciju leđne moždine (spina bifida) kao i probleme s crijevima, mokraćnim mjehurom i probavom. U jednoj studiji je utvrđeno da se ovo javlja kod oko 20% manskih mačaka, od kojih su skoro sve bile potpuno bez repa.

Današnja pojava sindroma je rijetka obzirom na pažljivu uzgojnu praksu.

Vanjske poveznice 

 Mica Maca: Manx - Mačka drevnih kapetana 
 Britanski manx klub
 Manx sindrom, mit i istina

Izvori 

Dr.Bruce Fogle 'Mačka', 2003.

Domaće mačke
Otok Man